
Jellemzések a jellemző függvényében – személyiségdimenziók és nemi hatások

Kutatásunk a mások jellemzését befolyásoló nemi, életkori, illetve személyiségbeli tényezőinek feltárását tűzte ki célul. Feltételeztük, hogy mások jellemzésében meghatározó szerepet kap a saját személyiségünkről alkotott véleményünk. Egy online tesztet készítettünk, amelyet egy közösségi oldal segítségével 129 személlyel töltettünk ki. A szabadjellemzések során minden kitöltő egy véletlenszerűen kiválasztott, általa személyesen ismert embert jellemzett 2, 5, majd 7 szóval, végül pedig a személyiség öt nagy faktorát feltáró önjellemző mérőeszközt (Big Five Inventory, BFI) töltött ki. A kapott 606 szabad személyjellemzés során összesen 2026 jellemszót kaptunk. A leggyakrabban előforduló jellemszavakat ezután 127 emberrel értékeltettük aszerint, hogy mennyire tartják szimpatikusnak az adott jellemszót, majd velük is egy BFI tesztet töltettünk ki. A kapott eredményeink szerint a szabadjellemzéseket nagyban befolyásolta a kitöltők személyisége. Általános nemi különbségek is megfigyelhetőek, amelyek megegyeznek egyes sztereotip állításokkal. Kijelenthető, hogy az általános, pozitív jellemszó, amely minden vizsgált bontásban a legelterjedtebb volt, a „kedves”, a többi jellemszó gyakorisága az egyes befolyásoló tényezők függvényében változik. A jellemzéseket a BFI teszten mért személyiségdimenziók közül az érzelmi stabilitás, az extroverzió és a nyitottság szignifikánsan befolyásolta. A kitöltők által használt szavak szociális kívánatossága magas. A legtöbbet használt szavak kitöltők általi értékelésével megvizsgáltuk, hogy a személyiség hogyan befolyásolja a tulajdonság-preferenciákat, valamint azt, hogy a gyakran említett vonások közül melyek azok melyeket a legpozitívabbnak értékelünk.



